## Odluka o financijskim izvještajima kreditnih unija

### NN 71/2007 (9.7.2007.), Odluka o financijskim izvještajima kreditnih unija

# HRVATSKA NARODNA BANKA

2192

Na
temelju članka 39. stavka 2. pod i) Zakona o Hrvatskoj narodnoj banci (»Narodne
novine«, br. 36/2001. i 135/2006.) te članka 47.
stavka 2. pod 2. i 3. Zakona o kreditnim unijama (»Narodne novine«, br. 141/2006.) guverner Hrvatske narodne banke donosi

## ODLUKU

### O FINANCIJSKIM IZVJEŠTAJIMA KREDITNIH UNIJA

1.
Ovom odlukom Hrvatska narodna banka obvezuje kreditne unije da, radi obavljanja
nadzora nad poslovanjem kreditnih unija u skladu sa Zakonom o kreditnim unijama
i propisima donesenim na temelju toga zakona, dostavljaju Hrvatskoj narodnoj
banci financijske izvještaje.

2.
Oblik i sadržaj izvještaja iz točke 1. kao i način sastavljanja te rokovi u
kojima su kreditne unije dužne ove izvještaje dostavljati Hrvatskoj narodnoj
banci, propisani su Uputom za sastavljanje financijskih izvještaja kreditnih
unija, koja čini sastavni dio ove odluke.

3.
Ova odluka stupa na snagu osmog dana od dana objave u »Narodnim novinama«.

O.
broj: 427-020/06-07/ŽR

Zagreb,
28. lipnja 2007.

Guverner

Hrvatske narodne banke

**dr****. sc. Željko Rohatinski, v. r.**

UPUTA ZA SASTAVLJANJE
FINANCIJSKIH IZVJEŠTAJA KREDITNIH UNIJA

UVOD

1.
Ovom uputom propisuju se oblik, sadržaj, način i rokovi sastavljanja
financijskih izvještaja kreditnih unija (u nastavku teksta: financijski
izvještaji) te način i rokovi njihova dostavljanja Hrvatskoj narodnoj banci.
Financijske izvještaje čine pojedinačni izvještaji propisani ovom uputom. Ti se
izvještaji upotrebljavaju za analizu financijskog stanja kreditnih unija nad
kojima Hrvatska narodna banka obavlja nadzor.

2.
Uputa se sastoji od tri dijela, a to su:

– Opće upute

– Upute za sastavljanje pojedinih financijskih
izvještaja

– Prilog – financijski izvještaji

I.
Opće upute za sastavljanje financijskih izvještaja

1.
Prema ovoj uputi sastavljaju se sljedeći financijski izvještaji:

|  |  |  |
| --- | --- | --- |
| Redni broj | Naziv izvještaja | Skraćena oznaka |
| 1 | Opći podaci | OP-KU-1 |
| 2 | Račun dobiti i gubitka | RDG-KU-2 |
| 3 | Bilanca | BS-KU-3 |
| 4 | Izvanbilančne stavke | IBS-KU-4 |

2.
Financijske izvještaje kreditna unija sastavlja na tromjesečnoj osnovi sa
stanjem na dan 31. ožujka, 30. lipnja, 30. rujna i 31. prosinca, a potrebno ih
je dostaviti Hrvatskoj narodnoj banci najkasnije mjesec dana nakon isteka
izvještajnog tromjesečja. Npr. najkasnije do 30.
travnja kreditna unija treba dostaviti izvještaje za tromjesečje koje završava
31. ožujka, najkasnije do 31. srpnja izvještaje za tromjesečje koje završava
30. lipnja itd. Financijski izvještaji uključuju sve
obrasce navedene u točki 3. ove upute.

3.
Kreditne unije mogu same kreirati obrasce financijskih izvještaja pod uvjetom
da se pridržavaju propisanog oblika obrazaca.

Naslovnu
stranicu financijskih izvještaja moraju na predviđenom mjestu potpisati i
datirati ovlaštena rukovodeća osoba i jedan član uprave kreditne unije. Sve
naknadne izmjene izvještaja moraju potvrditi i potpisati ovlaštena rukovodeća
osoba i član uprave kreditne unije.

4.
Financijski izvještaji propisani ovom uputom dostavljaju se Hrvatskoj narodnoj
banci u papirnatom i elektroničkom obliku, pri čemu se treba pridržavati u
cjelini formata propisanog za pojedini izvještaj.

5.
Datoteke financijskih izvještaja mogu se dostavljati i telekomunikacijskim
putem. Hrvatska narodna banka može donijeti upute za dostavljanje izvještaja u
elektroničkom obliku ili telekomunikacijskim putem.

6.
Nijedna stavka financijskih izvještaja ne smije ostati nepopunjena, tj. u svaku stavku treba upisati odgovarajući iznos, nulu
ili »np« (nema podatka). Svi negativni iznosi moraju se označiti predznakom
minus.

7.
Svi iznosi u datoteci moraju biti iskazani u kunama i lipama.

8.
Kreditna unija priprema i dokumentira financijske izvještaje u skladu s ovom
uputom. Svi obrasci moraju biti ispunjeni na jedinstven i konzistentan način.
Kreditna unija mora voditi svoju računovodstvenu evidenciju u skladu s kontnim planom za kreditne unije, čime se osiguravaju
priprema i dokumentiranje financijskih izvještaja u skladu s ovom uputom i
dobiva objektivna slika financijskog stanja kreditne unije i rezultata njezina
poslovanja.

9.
Svi iznosi koji su iskazani u financijskim izvještajima trebaju biti međusobno
usklađeni, tj. iznosi u pojedinim stavkama trebaju
odgovarati iznosima u korespondentnim stavkama koje se nalaze na drugom mjestu
u financijskim izvještajima. Ako Hrvatska narodna banka utvrdi bitne pogreške u
financijskim izvještajima, zahtijevat će ispravljanje odnosno izradu novih
izvještaja.

10.
Dodatne upute i tumačenja: Pitanja u svezi s dodatnim uputama i tumačenjima
bilo kojeg dijela ove upute i financijskih izvještaja treba poslati Hrvatskoj
narodnoj banci s naznakom »Financijski izvještaji«. Ako tumačenje Hrvatske
narodne banke bude različito od tumačenja kreditne unije, Hrvatska narodna
banka zahtijevat će da kreditna unija pripremi financijske izvještaje prema
njezinu tumačenju i da ispravi prethodne izvještaje.

11.
Dostavljanje financijskih izvještaja:

Financijske
izvještaje kreditna unija dostavlja na sljedeću adresu:

Hrvatska
narodna banka

Direkcija
za bonitetnu analizu

Trg
hrvatskih velikana 3

10
000 Zagreb

12.
Smatra se da su financijski izvještaji dostavljeni u propisanim rokovima ako su
izvještaji prošli formalnu i logičku kontrolu propisanu odgovarajućim uputama.

II. UPUTE ZA
SASTAVLJANJE POJEDINIH FINANCIJSKIH IZVJEŠTAJA

Svi
obrasci financijskih izvještaja imaju ista zaglavlja, u kojima se navodi
sljedeće:

 »Naziv kreditne unije« – treba navesti puno
ili skraćeno ime kreditne unije

 »MB« – treba navesti matični broj kreditne
unije koji određuje Državni zavod za statistiku

 »Datum izvještaja« – treba navesti posljednji
dan izvještajnog razdoblja u obliku ddmmgggg.

1. Opći podaci (obrazac
OP-KU-1)

U
ovom obrascu navode se opći podaci o kreditnoj uniji prema propisanim stavkama.

Pri
popunjavanju stavki koje se odnose na najviše i najniže aktivne i pasivne
kamatne stope potrebno je navesti i na koji se financijski instrument te na
koje se razdoblje odnosi svaka od navedenih stopa.

2. Račun dobiti i
gubitka (obrazac RDG-KU-2)

2.1. Opće upute

U
izvještaju prema ovom obrascu prikazuju se svi prihodi i rashodi te financijski
rezultat poslovanja kreditne unije tijekom određenog razdoblja. Pod razdobljem
se podrazumijeva interval od prvog dana kalendarske godine do posljednjeg dana
izvještajnog razdoblja.

Potrebno
je uključiti sve kamate i naknade te ostale prihode i troškove, kao i ostale
računovodstvene procjene koje se obavljaju tijekom i/ili nakon završetka
izvještajnog razdoblja, a odnose se na prihode i troškove izvještajnog
razdoblja.

2.2. Upute za pojedine
stavke

*Kamatni
prihodi od odobrenih kredita* – navesti u odgovarajućim stavkama sve zarađene
kamatne prihode odnosno prihode od aktivnih kamata i druge prihode (provizije i
slične naknade) koji su izravno povezani s odobrenim kreditima, a koji se
odnose na svu aktivu iskazanu kao krediti članovima u obrascu BS-KU-3. To su npr. naknade i provizije koje se zaračunavaju korisniku
kredita odnosno koje se prema Odluci o jedinstvenom iskazivanju efektivne
kamatne stope na kredite uključuju u izračun efektivne kamatne stope na
kredite.

*Ostali
kamatni prihodi* – navesti npr. ostale kamatne prihode
koji se odnose na depozite kod banaka kao i kamatne prihode iz prethodnih
godina.

*Ukupno
kamatni prihodi* – navesti zbroj iznosa navedenih u prethodnim stavkama.

*Kamatni
troškovi za primljene depozite* – navesti u odgovarajućim stavkama sve kamatne
troškove za primljene depozite.

Naknade
za podizanje depozita prije dospijeća odbijaju se od bruto kamatnih troškova
odgovarajuće kategorije depozita. Ako su te naknade znatne i prekoračuju iznos
obračunatih kamatnih troškova, tada one ne smanjuju kamatne troškove, nego se
uključuju u ovom obrascu, u stavku 115, »Ostali prihodi«.

*Kamatni
troškovi za primljene kredite* – navesti u odgovarajućim stavkama sve kamatne
troškove za primljene kredite.

*Ostali
kamatni troškovi* – navesti ostale kamatne troškove koje ima kreditna unija, npr. kamatne troškove iz prethodnih godina.

*Ukupno
kamatni troškovi* – navesti zbroj iznosa kamatnih troškova iz prethodnih stavki.

*Neto
kamatni prihod* – navesti razliku između iznosa ukupnih kamatnih prihoda i
ukupnih kamatnih troškova.

*Prihodi
od provizija i naknada* – navesti iznose prihoda od provizija ili naknada za
usluge koje kreditna unija ostvaruje pružanjem usluga svojim članovima bez
izravnog angažiranja novčanih sredstava. Treba uključiti npr.
naknade:

1)
za izdavanje jamstava, uključujući avalirane mjenice

2)
za usluge odobravanja i vođenja ugovorenih, a neiskorištenih kredita

3)
za pružanje konzultantskih i savjetodavnih usluga članovima

4)
za druge usluge čije pružanje nije povezano s angažiranjem novčanih sredstava
kreditne unije.

*Troškovi
provizija i naknada* – navesti iznos naknada i provizija za financijske usluge
koje su pružene kreditnoj uniji.

*Neto
prihod od provizija i naknada* – navesti razliku između prihoda i troškova od
provizija i naknada.

*Ostali
nekamatni troškovi/prihodi* – navesti ostale nekamatne troškove/prihode uključujući:

–
*Dobit (gubitak) od trgovanja stranim gotovim novcem (mjenjački
poslovi)* – navesti dobit (gubitak) od tečajnih razlika pri kupoprodaji
efektivnoga stranog novca.

–
*Tečajne razlike po deviznim računima kod banaka* – navesti tečajne razlike po
računima stranoga gotovog novca i po računima za strane valute kod banaka.

–
*Učinci primjene ugovorene valutne klauzule po prije zaključenim ugovorima* –
navesti učinke koji su nastali na temelju ugovora sklopljenih prije stupanja na
snagu Zakona o kreditnim unijama.

–
*Ostali prihodi* – navesti sve prihode od poslovanja kreditne unije nastale do
posljednjeg dana izvještajnog razdoblja, a koji nisu navedeni u drugim stavkama
obrasca RDG-KU-2.

*Ukupno
ostali nekamatni troškovi/prihodi* – navesti zbroj
iznosa navedenih u prethodnim stavkama koje se odnose na ostale nekamatne troškove/prihode.

*Bespovratna
novčana pomoć članovima kreditne unije* – uključiti troškove bespovratne novčane
pomoći članovima kreditne unije.

*Ostali
troškovi* – navesti sve troškove poslovanja kreditne unije nastale do
posljednjeg dana izvještajnog razdoblja, a koji se ne navode u drugim stavkama
obrasca RDG-KU-2.

*Ukupno
ostali nekamatni troškovi* – navesti zbroj iznosa
navedenih u prethodnim stavkama koje se odnose na ostale nekamatne
troškove.

*Neto
nekamatni prihod* – navesti razliku između iznosa
ukupnih nekamatnih prihoda i ukupnih nekamatnih troškova.

*Opći
administrativni troškovi i amortizacija* – navesti opće i administrativne
troškove prema sljedećim stavkama:

–
*Troškovi zaposlenika* – navesti troškove plaća i drugih naknada osoblju
(zaposlenicima kreditne unije), uključujući sve poreze i doprinose koji se
odnose na plaće i naknade osoblju.

–
*Amortizacija* – navesti troškove amortizacije materijalne imovine, uključujući i
amortizaciju imovine nabavljene pomoću financijskog lizinga.

–
*Ostali administrativni troškovi* – navesti sve troškove (osim amortizacije
dugoročne materijalne imovine i troškova zaposlenika) vezane uz upotrebu
prostorija, opreme, namještaja i ostale materijalne i nematerijalne imovine,
odnosno sve troškove materijala i usluga pravnih i fizičkih osoba kojima se
kreditna unija redovito koristi pri obavljanju svoje djelatnosti.

To
su npr.:

 – troškovi uredskog materijala i slični troškovi

 – troškovi službenih putovanja i slični troškovi

 – troškovi unajmljivanja materijalne imovine
(prostorija, opreme, namještaja) putem operativnog lizinga

 – troškovi tekućeg održavanja vlastite i
iznajmljene opreme, namještaja i sl., koji se izravno
knjiže kao troškovi, odnosno koji ne utječu na povećanje vrijednosti imovine

 –  troškovi osiguranja prostorija, opreme,
namještaja i sl.

 – troškovi grijanja, struje, vode i drugih
komunalija vezani uz upotrebu materijalne imovine

 – troškovi vanjskih usluga održavanja i čišćenja
prostorija

 – troškovi goriva, održavanja i ostali troškovi
vezani uz upotrebu automobila i ostalih vozila za poslovanje kreditne unije

 – troškovi telekomunikacijskih i poštanskih
usluga itd.

*Ukupno
opći i administrativni troškovi i amortizacija* – navesti zbroj iznosa navedenih
u prethodnim stavkama obrasca koje se odnose na te vrste troškova.

*Troškovi
ispravka vrijednosti i rezerviranja za gubitke* – navesti troškove rezerviranja
za gubitke prema sljedećim stavkama:

–
*Troškovi ispravka vrijednosti i rezerviranja za identificirane gubitke* –
navesti troškove ispravka vrijednosti za identificirane gubit­ke po plasmanima i troškove rezerviranja za identificirane
gubitke za potencijalne obveze tijekom kalendarske godine do posljednjeg dana
izvještajnog razdoblja. Uključiti troškove ispravka vrijednosti po kreditima,
depozitima i ostaloj imovini.

–
*Troškovi ispravka vrijednosti i rezerviranja za identificirane gubitke na
skupnoj osnovi* – navesti troškove ispravka vrijednosti i rezerviranja za
identificirane gubitke na skupnoj osnovi, koji uključuju troškove izdvojene na
plasmane i one za potencijalne obveze, a koji su raspoređeni u rizičnu skupinu
A. Ova rezerviranja banka provodi u skladu s odredbama podzakonskog
akta o raspoređivanju plasmana i potencijalnih obveza kreditnih unija koji
donosi Hrvatska narodna banka.

–
*Troškovi rezerviranja za započete sudske sporove* – navesti troškove
rezerviranja koje je kreditna unija rezervirala za sudske sporove prema
odredbama podzakonskog akta o raspoređivanju plasmana
i potencijalnih obveza kreditnih unija koji donosi Hrvatska narodna banka.

*Porez
na dobit* – navesti iznos poreza na dobit.

3. Bilanca (obrazac
BS-KU-3)

3.1. Opće upute

U
ovom se obrascu sažeto prikazuju imovina, obveze i struktura kapitala kreditne
unije.

Imovina
obuhvaća salda na posljednji dan izvještajnog razdoblja, i to u neto obliku
nakon umanjenja za ispravak vrijednosti.

Obrazac
sadrži stupac »Ukupno«, u kojem se iskazuje kunska vrijednost svih stavki imovine
ili obveza o kojima se izvještava u obrascu.

3.2. Upute za pojedine
stavke

Gotov
novac

*Gotov
novac* – navesti iznos gotovog novca u blagajni koji glasi na kune ili stranu
valutu i zakonsko je sredstvo plaćanja u Repub­lici
Hrvatskoj odnosno u pripadnoj stranoj državi. Uključiti gotov novac u svim
poslovnim jedinicama kreditne unije i gotov novac na putu.

*Čekovi
i drugi instrumenti plaćanja* – navesti iznos čekova i drugih instrumenata
plaćanja koji su u blagajni ili su poslani na naplatu. Svaki navedeni
instrument mora biti vučen na drugu financijsku instituciju i plativ odmah
nakon predočenja.

U
gotov novac ne smiju biti uključeni depoziti kod domaćih ili stranih depozitnih
institucija ni prigodni kovani novac izrađen od plemenite kovine.

Depoziti

*Domaće
banke* – navesti iznos svih depozita kod domaćih banaka, štednih banaka i
ostalih bankarskih institucija uključujući i račune deviznih depozita kod
domaćih banaka kao i stanje računa 1000 – žiroračun (račun za namiru). U domaće
banke uključuju se banke u vlasništvu stranih banaka ili osoba i podružnice
stranih banaka koje posluju na području Hrvatske na temelju dozvole Hrvatske
narodne banke. Izvanteritorijalne poslovne jedinice
domaćih banaka, koje imaju sjedište i posluju izvan Hrvatske, ne uključuju se u
domaće banke.

*Krediti*
– navesti kredite koje je kreditna unija odobrila svojim članovima. U ovoj je
stavci također potrebno navesti iznos potraživanja po plaćenim potencijalnim
obvezama.

*Povratne
novčane pomoći članovima kreditne unije* – navesti iznos povratnih novčanih
pomoći koje je kreditna unija odobrila svojim članovima.

*Preuzeta
imovina* – navesti neto vrijednost materijalne imovine koja je preuzeta u
zamjenu za nenaplaćena potraživanja. Ako kredit­na unije ne namjerava prodati
preuzetu imovinu i koristi se njome u poslovne svrhe, njezina neto vrijednost
uključuje se u stavku »Materijalna imovina (minus amortizacija)«.

*Materijalna
imovina (minus amortizacija)* – navesti vrijednost zemljišta i zgrada,
postrojenja i opreme, namještaja, vozila i slične imovine. Ovdje se ne
uključuje materijalna imovina navedena u stavci »Preuzeta imovina«.

Iznosi
se trebaju navesti u neto iznosu, tj. uključujući
iznose akumulirane amortizacije iz prethodnih razdoblja. Materijalna imovina u
pripremi također se iskazuje u ovoj stavci.

*Kamate,
naknade i ostala imovina* – navesti sljedeća potraživanja:

–
*Nedospjele kamate* – navesti iznos obračunatih nedospjelih kamata i ostalih
prihoda od kredita i ostale imovine koja nosi kamate.

–
*Dospjele kamate i naknade* – navesti iznos obračunatih dospjelih kamata, naknada
i ostalih prihoda od kredita i ostale imovine koja nosi kamate.

–
*Ostalo* – navesti vrijednost ostale imovine koja se ne navodi u drugim stavkama
ovog obrasca, npr. nematerijalne imovine, predujmova
dobavljačima, potraživanja od kupaca, potraživanja u obračunu, plaćenih
troškova budućih razdoblja.

*Manje:
Posebne pričuve za identificirane gubitke na skupnoj osnovi* – navesti iznos
rezerviranja za pokriće identificiranih gubitaka po plasmanima raspoređenim u rizičnu
skupinu A, a koji se utvrđuju u skladu s odredbama podzakonskog
akta o raspoređivanju plasmana i potencijalnih obveza koji donosi Hrvatska
narodna banka.

*Krediti*– navesti u odgovarajućoj stavci obveze na osnovi primljenih kredita. Zasebno
navesti kratkoročne i dugoročne kredite ovisno o izvornom dospijeću.

Depoziti
članova kreditne unije

–*Štedni depoziti* – navesti u odgovarajućoj stavci sve račune koji nemaju
unaprijed utvrđeno dospijeće ili otkazni rok te na čiji teret komitent ne može
podnositi platne naloge domaćega bezgotovinskoga platnog prometa. Takvi računi
namijenjeni su u prvom redu štednji.

–
*Oročeni depoziti* – navesti u odgovarajućoj stavci sve oročene depozite.
Depoziti s otkaznim rokom smatraju se također oročenim depozitima, pri čemu je
otkazni rok ugovoreno dospijeće.

*Kamate,
naknade i ostale obveze* – navesti sljedeće obveze:

–
*Nedospjele kamate i naknade* – navesti iznos obračunatih, a nedospjelih kamata,
naknada i ostalih troškova za depozite, kredite i ostale obveze koje nose kamate.

–*Dospjele kamate i naknade* – navesti iznos obračunatih dospjelih kamata, naknada
i ostalih troškova za depozite, kredite i ostale obveze koje nose kamate.

–
*Posebne pričuve za izvanbilančne stavke* – navesti
iznos svih posebnih pričuva za identificirane gubitke i rezerviranja (na
pojedinačnoj i na skupnoj osnovi) po izvanbilančnim
rizičnim stavkama (jamstva i ostale potencijalne obveze u izvanbilančnoj
evidenciji).

–
*Pričuve za započete sudske sporove* – navesti iznose troškova rezerviranja za
sudske sporove koje je kreditna unija formirala u skladu s odredbama podzakonskog akta o raspoređivanju plasmana i potencijalnih
obveza kreditnih unija koji donosi Hrvatska narodna banka.

–
*Ostalo* – navesti vrijednost svih ostalih obveza koje se ne navode u drugim
stavkama ovog obrasca, npr. obveza za plaće, poreza i
doprinosa, obveza prema dobavljačima, obveza u obračunu, nedospjelih
obračunatih troškova, prihoda budućeg razdoblja i sl.

*Uplaćeni
članski udjeli* – navesti iznos ukupno uplaćenih članskih udjela.

*Zakonske
pričuve* – navesti iznos kapitalnih pričuva formiranih u skladu sa Zakonom o
kreditnim unijama.

*Statutarne
i ostale kapitalne pričuve* – navesti iznos pričuva formiranih u skladu sa
statutom kreditne unije, kao i ostalih kapitalnih pričuva formiranih u skladu
sa Zakonom o kreditnim unijama. Uključiti pričuve nastale revalorizacijom
materijalne i nematerijalne imovine prema MRS-u 16 i MRS-u 36. U ovoj stavci
navode se i uplaćene donacije koje je kreditna unija dobila na trajno
raspolaganje, a koji nisu članski ulozi.
*Zadržana dobit (gubitak)*
– navesti iznos dobiti iz prethodnih godina, koji je preostao nakon izdvajanja
pričuve i isplate dijela dobiti članovima kreditne unije u skladu s člankom 37.
stavkom 2. Zakona o kreditnim unijama.

*Dobit
ili gubitak prethodne godine* – navesti neraspoređenu dobit odnosno nepokriveni
gubitak iz prethodne godine dok se ne donese odluka o upotrebi te dobiti
odnosno o načinu pokrića toga gubitka.

*Dobit
ili gubitak tekuće godine* – navesti iznos neto dobiti ili gubitka ostvarenog
tijekom kalendarske godine do posljednjeg dana izvještajnog razdoblja.

4. Izvanbilančne
stavke (obrazac IBS-KU-4)

4.1. Opće upute

U
ovom obrascu prikazuju se izdana jamstva, obveze financiranja te potencijalne i
ostale obveze koje nisu iskazane u bilanci stanja, a po kojima može uslijediti
plaćanje od strane kreditne unije (klasične izvanbilančne
rizične stavke).

U
obrazac se ne uključuje računovodstvena izvanbilančna
evidencija primljenih tuđih garancija, primljenih zaloga, ostava, isključenih
prihoda i otpisanih potraživanja.

4.2. Upute za pojedine
stavke

*Jamstva*
– navesti sva jamstva koje je izdala kreditna unija. Jamstvo je pravni dokument
kojim se osigurava plaćanje dužnika vjerovniku. Izdavanjem jamstva kreditna se
unija obvezuje da će isplatiti vjerovnika ako dužnik ne izvrši svoju obvezu.
Izdana jamstva iskazuju se kao izvanbilančne obveze.
Ako kreditna unija isplati vjerovnika na temelju izdanog jamstva, nastaje
dospjelo potraživanje od dužnika koje se uključuje u bilančnu stavku »krediti«.
Izdana jamstva isknjižuju se iz izvanbilančne
evidencije nakon isteka ugovorenog roka ili izvršenog plaćanja po jamstvu.

*Mjenice*
– navesti iznos mjenica koje je kreditna unija reeskontirala kod druge
financijske institucije ili trgovačkog društva, a za koje ne prestaje važiti
obveza plaćanja (kod indosiranih mjenica kad prvi
dužnik ne izvrši plaćanje). Također uključiti sve iznose avala, tj. mjeničnih jamstava.

*Ugovoreni,
a neiskorišteni krediti i obveze financiranja* – navesti u odgovarajućoj stavci
sve iznose ugovorenih, a neiskorištenih kredita. Uključiti kredite koje je
kreditna unija obvezna staviti u tečaj na inicijativu člana kreditne unije, kao
što su ugovoreni, a neiskorišteni krediti, ugovoreni krediti čije odobrenje
ovisi o privremenim investicijskim situacijama i sl.

*Ostale
rizične izvanbilančne stavke* – navesti u
odgovarajućoj stavci iznos svih ostalih rizičnih izvanbilančnih
stavki koje nisu uključene u navedene stavke ovog obrasca.

III. OBRASCI
FINANCIJSKIH IZVJEŠTAJA (1 do 4)

Prilog:
Financijski izvještaji kreditne unije

Odluka, NN 71/2007-2192
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)